Na temelju članka 127. stavka 2. i 5. i članka 129. stavaka 3., 6. i 7. Zakona o proračunu („Narodne novine“, broj 144/21) te članka  31. Statuta Općine Bol („Službeni glasnik Općine Bol“, broj ____), Općinsko vijeće Općine Bol na ____ sjednici održanoj __________ 2026. godine donosi
ODLUKU
o davanju suglasnosti trgovačkom društvu Grabov rat d.o.o.
za dugoročno zaduživanje i davanju jamstva Općine Bol

Članak 1.
Daje se suglasnost trgovačkom društvu GRABOV RAT d.o.o., Bol, Uz Pjacu 2, OIB: 97898830145, u 100 %-tnom vlasništvu Općine Bol, za dugoročno zaduživanje kod Hrvatske banke za obnovu i razvitak (HBOR), radi financiranja projekta izgradnje novog groblja – groblja sv. Lucije, u iznosu od 3.612.809,00 EUR, bez PDV-a.
Projekt iz stavka 1. ovoga članka društvo GRABOV RAT d.o.o. provodi na temelju Ugovora o pravu građenja sklopljenog s Općinom Bol dana 16.10.2026. godine, KLASA: 944-01/26-01/001, URBROJ: 2181-18-02-26-01, kojim je uređeno pravo građenja radi izgradnje novog groblja sv. Lucije.
Članak 2.
Suglasnost iz članka 1. ove Odluke daje se prema indikativnoj ponudi HBOR-a, broj SK-IP-290/2026 od 23. rujna 2026. godine, uz sljedeće uvjete:
– iznos kredita: 3.612.809,00 EUR;
– namjena kredita: izgradnja novog groblja – groblja sv. Lucije;
– valuta kredita: EUR;
– krajnji rok korištenja kredita: 31. prosinca 2028. godine;
– rok otplate: 9 godina i 6 mjeseci, uključujući 6 mjeseci počeka;
– način otplate: 36 jednakih uzastopnih tromjesečnih rata, s dospijećem posljednjeg dana u mjesecu (prva rata 30. rujna 2029. godine);
– kamatna stopa: 3,68 % godišnje, fiksna; uz moguću subvenciju HBOR-a kamatna stopa iznosi 2,88 % godišnje, fiksna, pod uvjetima programa subvencije;
– interkalarna kamata: obračunava se na iskorišteni iznos kredita po metodi i u visini redovne kamate te se naplaćuje tromjesečno;
– naknada za obradu kredita: 0,3 % jednokratno, prije prvog korištenja;
– naknada za rezervaciju sredstava i prijevremenu otplatu: ne naplaćuje se;
– instrumenti osiguranja: standardni instrumenti osiguranja, uključujući zadužnicu korisnika kredita i jamstvo osnivača – Općine Bol.
Članak 3.
Otplata kredita iz članka 2. ove Odluke osigurat će se iz sljedećih izvora:
· kapitalnih pomoći Općine Bol, koje će se dodjeljivati trgovačkom društvu GRABOV RAT d.o.o. temeljem njegovih zahtjeva, pri čemu će se potrebna sredstva osiguravati u Proračunu Općine Bol sukladno planu otplate kredita HBOR-a i proračunskim mogućnostima Općine Bol;
· prihoda ostvarenih od naknada za dodjelu grobnih mjesta na korištenje, sukladno odluci Općinskog vijeća Općine Bol kojom je trgovačkom društvu GRABOV RAT d.o.o. povjereno upravljanje grobljem.
Otplata kredita provodit će se sukladno ugovorenim uvjetima kreditiranja i otplatnom planu HBOR-a.
Obveze za kamate, naknade i druge troškove kreditiranja podmirivat će se sukladno konačno ugovorenim uvjetima i otplatnom planu, uz osiguravanje potrebnih sredstava u Proračunu Općine Bol i financijskom planu trgovačkog društva GRABOV RAT d.o.o..
Društvo GRABOV RAT d.o.o. dužno je Općini Bol pravodobno dostavljati zahtjeve za kapitalne pomoći s odgovarajućom dokumentacijom o dospjelim obvezama po kreditu, kao i izvješća o prihodima ostvarenima od naknada za dodjelu grobnih mjesta na korištenje.
Članak 4.
Općina Bol daje jamstvo za uredno ispunjenje obveza trgovačkog društva GRABOV RAT d.o.o. po kreditu iz članka 1. ove Odluke, do iznosa glavnice od 3.612.809,00 EUR, uz pripadajuće kamate, naknade i ostale troškove, u opsegu koji će biti utvrđen konačnom dokumentacijom kreditora i ugovorom o jamstvu.
Jamstvo se može izdati isključivo nakon pribavljanja prethodne suglasnosti ministra financija, sukladno Zakonu o proračunu.
Članak 5.
Jamstvo iz članka 4. ove Odluke uključuje se u opseg mogućeg zaduživanja Općine Bol u cijelosti, budući da je Općina Bol jedini član društva GRABOV RAT d.o.o. s udjelom od 100 % u temeljnom kapitalu društva, sukladno članku 129. stavku 4. Zakona o proračunu.
Članak 6.
Ovlašćuje se općinska načelnica da podnese Ministarstvu financija zahtjev za prethodnu suglasnost za davanje jamstva i dostavi propisanu dokumentaciju te da, nakon dobivanja te suglasnosti, u ime Općine Bol sklopi ugovor o jamstvu i poduzme radnje potrebne za provedbu ove Odluke.
Ako konačna ponuda kreditora bude sadržavala nepovoljnije bitne uvjete od uvjeta iz članka 2. ove Odluke ili širi opseg jamstva, prije sklapanja ugovora potrebno je ponovno odlučivanje nadležnog tijela.
Članak 7.
Ova Odluka stupa na snagu osmoga dana od dana objave u „Službenom glasniku Općine Bol“.

